**אציו אודיטורה דה פירנצה** (**Ezio Auditore da Firenze**, ‏24 ביוני 1459 - 30 בנובמבר 1524) הוא דמות בדיונית בסדרת המשחקים Assassin's Creed, רב-מתנקש איטלקי המשמש כפרוטגוניסט משחקי הסדרה המתרחשים בתקופת הרנסאנס האיטלקי. חייו והקריירה שלו כמתנקש מתועדים במשחקים "Assassin's Creed II", ‏"Assassin's Creed II: Discovery", ‏"Assassin's Creed: Brotherhood" ו-"Assassin's Creed: Revelations", כמו גם בסרטים הקצרים "Assassin's Creed: Lineage", "Assassin's Creed: Ascendance" ו-"Assassin's Creed: Embers". בשנת 2016, כל שלושת המשחקים והסרטים הקצרים אשר כללו את אציו כפרוטגוניסט נכללו באוסף הנקרא "Assassin's Creed: The Ezio Collection". במשך מרבית הופעותיה של הדמות היא דובבה בידי רוג'ר קרייג סמית', בעוד השחקן הקנדי דבון בוסטיק גילם את הדמות בסרט הקצר "Lineage".

חייו
----

### שנותיו הראשונות

 ערך מורחב – **Assassin's Creed II**  

אציו נולד בפירנצה ב-24 ביוני 1459, כילדם השני של ג'ובאני ומריה אודיטורה. אף על פי שבהתחלה היה נראה שהוא נולד מת, הוא התחיל לבכות אחרי כמה מילות עידוד מאביו.

עד גיל 17, חי אציו חיי מותרות כחבר במעמד האצילים הפלורנטיני עם האחים שלו: אחיו הגדול פדריקו, אחותו הצעירה קלאודיה ואחיו הצעיר פטרוצ'יו. הוא למד אצל הבנקאי הנודע ג'ובאני טורנבוני, שעבד לצד עסקי הבנקאות של ג'ובאני אודיטורה, אך כל הזמן לא היה מודע לנאמנותו של אביו למסדר המתנקשים.

עד 1473, אציו התגורר עם משפחתו בוילה אודיטורה בפירנצה.

ערב אחד בשנת 1476, אציו הבחין בכריסטינה וספוצ'י בכיכר. בעידוד אחיו פדריקו, אציו הציג את עצמו בפניה. בגלל גישתו המסורבלת, היא לא התרשמה במיוחד וסירבה לתת לו את שמה לפני שהמשיכה בדרכה. למרות זאת, אציו עקב אחרי כריסטינה לביתה, שם היא נתקלה בויירי דה פאצי. כריסטינה דחתה שוב ושוב את הניסיונות של ויירי, אבל ויירי התעלם מסרובה והתכונן לכפות את עצמו עליה, בשלב זה אציו התערב והתעמת עם ויירי, ואציו ניצח.
ויירי נשבע לנקום באציו בזמן שברח, וכריסטינה הודתה לאציו על שעזר לה. היא הציגה את עצמה בפניו ונישקה אותו, והבטיחה לו שהוא הרוויח את ההזדמנות השנייה שלו, ומערכת יחסים התפתחה ופרחה בין השניים.

### ההוצאה להורג של משפחתו והנקמה

ב-29 בדצמבר 1476, משפחתו של אציו הוצאה להורג לנגד עיניו על ידי אוברטו אלברטי, הגונפלוניירה (ראש המערכת החוקית והפוליטית בעיר). אציו ניסה לתקוף את אוברטו, שהורה להוציא גם אותו להורג, אך אציו הצליח לחמוק.

אציו לא בזבז זמן, והלך לסדנה של לאונרדו דה וינצי, שם הוא מסר לו להב נסתר שבור ודף מקודד לבדיקה. המהנדס הבין על ידי פענוח כתב היד שזהו השרטוט של הלהב. לאחר שלאונרדו תיקן את הלהב, שומר דפק בדלת והורה ללאונרדו לצאת לפני שהכה אותו באכזריות כדי לסחוט ממנו את מיקומו של אציו, אבל לאונרדו המשיך להעמיד פנים שהוא לא יודע דבר בנושא. אציו הבין שמשהו לא בסדר והתגנב מאחורי השומר, הרג אותו עם הלהב הנסתר, ואחר כך הסתיר את הגופה בסדנה של לאונרדו.

לאחר שלאונרדו הודה לו, אציו חיפש את אוברטו והתנקש בו בחצר בזיליקת סנטה קרוצ'ה במהלך התערוכה האחרונה של אנדראה דל ורוקיו. לאחר שעשה את דרכו לחצר, אציו המתין להזדמנות להכות. לאחר ששמע את אוברטו והאצילים הנלווים לועגים למשפחתו, הוא יצא מהקהל ותקף את אוברטו בזעם אדיר, ודקר אותו מספר פעמים בחזהו, לפני שהכריז בזעם על הישרדותה של משפחת אודיטורה - דרכו - בפני הקהל ההמום. אציו הכריז "האודיטורה לא מתים! אני עדיין כאן! אני, אציו, אציו אודיטורה!".

### אציו מגלה את המורשת שלו

כעת, בתור האיש המבוקש ביותר בפירנצה, אציו ברח מהעיר עם אמו ואחותו בתקווה לעשות את דרכם לספרד, ועצר תחילה בווילה של משפחת אודיטורה במונטריג'יוני לתפוס מחסה. כשהם התקרבו לעיירה, השלושה אותרו על ידי ויירי דה פאצי וחייליו, אך ניצלו על ידי הגעתם בזמן של דודו של אציו, מריו אודיטורה, ושכירי החרב שלו.

מריו סיפר לאציו על קיומם של המתנקשים, בניסיון להכניס אותו לאחווה. הוא הקדיש זמן מה ללמד את אציו אמנות לחימה בחרבות וגילה שרבים מאבותיו היו חברים באחוות המתנקשים ונלחמו במסדר הטמפלרים במשך מאות שנים, וכי ההוראה להרוג את משפחתו הגיעה מהטמפלרים. עם זאת, לאחר שנה של הכשרה, אציו סירב להמשיך במורשת של משפחתו, ורצונו היה רק להמשיך במסעו לספרד למען שלומם של אמו ואחותו בעזרת הכישורים שלימד אותו מריו.

### חניכה למסדר המתנקשים

תוך כדי נקמה במשפחת פאצי אשר מכרה את משפחתו של אציו לרשויות, אציו גילה שאנשים נוספים מחוץ לפירנצה מעורבים במזימה שגרמה להרג אביו ואחיו. החיפוש אחר האחראים התפרש על פני עשור והוביל את אציו מפירנצה לסן ג'ימיניאנו, פורלי, ובסופו של דבר לונציה. תוך כדי שהוא מזהה את הטמפלרים שקשרו את הקשר נגד משפחתו והתנקש בהם, אציו זכה במספר בעלי ברית, כולל לאונרדו דה וינצ'י, ניקולו מקיאוולי וקתרינה ספורצה. בעלי ברית אלו מובילים בחלקם את אציו לדרך של גאולה, עוזרים לו להתגבר על תשוקתו לנקמה ומדריכים אותו במסעו. בסופו של דבר, אציו התעמת עם המוח מאחורי תאוריית הקשר, רודריגו בורג'ה, שביקש לאחד את איטליה תחת הדגל הטמפלרי ולהשיג חפץ רב עוצמה המכונה תפוח גן העדן, שיוביל את הטמפלרים ל"כספת" האגדית. אציו לוקח את התפוח מרודריגו, שמצליח להימלט, ונכנס רשמית לאחוות המתנקשים.

ב-1499, המתנקשים האיטלקיים גילו שהכספת שחיפש רודריגו נמצאת ברומא, מה שגרם לאציו להסתנן לקריית הוותיקן כדי להתנקש בחייו של ראש הטמפלרים, שהפך לאפיפיור אלכסנדר השישי ומחזיק במטה גן העדן. אציו נלחם ברודריגו באמצעות התפוח, ואף על פי שהוכרע בתחילה, הוא מצליח להביס את יריבו לאחר שאתגר אותו לקרב אגרופים. אציו מכריז על קץ לנקמה האישית שלו, חס על חייו של רודריגו ופותח את הכספת בשילוב התפוח והמטה. בפנים, הוא מתקבל על ידי הולוגרמה של מינרווה, חברה בציוויליזציה הראשונה שנכחדה, שיצרה את האנושות, ואת פיסות גן העדן. מינרווה מוסרת הודעה המיועדת לדזמונד, ומזהירה אותו מפני התלקחות סולארית, אסון שרק הוא יכול למנוע, מה שמשאיר את אציו מבולבל כשהוא שואל: "מיהו דזמונד?".

### Assassin's Creed II: Discovery

 ערך מורחב – **Assassin's Creed (סדרת משחקים)#Assassin's Creed II: Discovery**  

בעלילה צדדית שיצאה במשחק בלעדי לנינטנדו DS ומתרחשת בין השנים 1491 ל-1492, אציו נסע לספרד כדי לשחרר את חבריו המתנקשים, שנכלאו. תוך כדי כך הוא גילה שהטמפלרים מתכננים להפליג מערבה כדי לגלות את העולם החדש. אציו צריך להציל את כריסטופר קולומבוס ולהתעמת עם תומאס דה טורקמדה כדי לסיים את האיום הטמפלרי. במהלך מסע החיפוש שלו, הוא גם מתיידד עם מספר מתנקשים ספרדים שמציעים לו עזרה, ביניהם לואיס דה סנטאנג'ל ורפאל סאנצ'ס. בסופו של דבר, גרנדה נכבשת במצור על ידי הטמפלרים, ואציו צריך להציל את המלך המורי מוחמד ה-12.

### Assassin's Creed: Brotherhood

 ערך מורחב – **Assassin's Creed: Brotherhood**  

בתחילת המשחק "Assassin's Creed: Brotherhood", העיר מונטריג'וני בה ממוקמת וילה אודיטורה מכותרת על ידי צבא מדינת האפיפיור בהנהגת צ'זארה בורג'ה, בנו של רודריגו ושותף בהנהגת מסדר הטמפלרים. במהלך המצור, תפוח גן העדן אובד, מונטריג'וני מושמדת, ודודו של אציו מריו נהרג כשהוא מנסה להימלט מהעיר יחד עם אמו ואחותו. אציו הפצוע יוצא לדרך לרומא כדי להרוס את משפחת בורג'ה אחת ולתמיד. עם זאת, הוא מתמוטט זמן קצר לאחר מכן. מספר ימים לאחר מכן, אציו מתעורר ברומא ומקבל סט ציוד חדש מניקולו מקיאוולי, שגם הציל אותו מספר ימים קודם לכן. לאחר שהפצעים שלו החלימו, אציו ומקיאוולי הוציאו לפועל את תוכניתם - לשחרר את רומא ולהוריד את משפחת בורג'ה מהשלטון לצמיתות, כמו גם להחזיר את התפוח.

לאט לאט, במהלך שלוש וחצי השנים הבאות, אציו ובני בריתו זוכים בסדרה של ניצחונות על משפחת בורג'ה, מחזירים את הסדר לעיר ומשקמים אותה על ידי השמדת בעלי הברית והמשאבים של משפחת בורג'ה. אציו משקם את שורות המתנקשים ועם הזמן יורש את מקיאוולי בתור המנטור והמנהיג של אחוות המתנקשים.

עד שנת 1503, אציו מתנקש בחייו של הבנקאי של המשפחה, חואן בורג'ה ובחייו של בן בריתם הצרפתי, הברון דה ואלואה. הוא מוריד את מעמדה של לוקרציה בורג'ה, ומותיר את בסיס הכוח של הטמפלרים בחוסר סדר. צ'זארה הורג את אביו בהתקף זעם ומתחיל לאבד שליטה על העיר. לאחר שהחזיר את התפוח, אציו משתמש בכוחו כדי להרוס את מה שנשאר מהצבא של צ'זארה. עד לסוף אותה שנה, השליטה של בורג'ה בעיר מתרסקת לחלוטין וצ'זארה נעצר על ידי האפיפיור החדש, יוליוס השני. לאחר שצ'זארה מצליח להימלט, אציו משתמש בתפוח כדי לאתר אותו לפני שהוא מסתיר את החפץ בכספת סודית מתחת לקולוסיאום. בשנת 1507, אציו נוסע לספרד ומשיג את צ'זארה במצור על טירת ויאנה. בסופו של דבר הוא מביס את צ'זארה, וזורק אותו מחומות הטירה אל מותו.

### Assassin's Creed: Revelations

 ערך מורחב – **Assassin's Creed: Revelations**  

לאחר אירועי Brotherhood, אציו מגלה מכתב שהשאיר אחריו אביו המדבר על ספרייה נסתרת מלאה בידע עצום מתחת לטירת מסיאף, אותה השאיר מאחוריו המתנקש האגדי אלטאיר אבן לא-אחד. בהגיעו למסיאף בתחילת 1511, אציו נקלע למארב של הטמפלרים שכובשים את המבצר, ומחפשים גם הם את הספרייה של אלטאיר. לאחר שהוא נמלט ומתנקש במנהיג הטמפלרים, אציו מוצא את היומן של ניקולו פולו, המספר על חמישה חותמים שהוסתרו בקונסטנטינופול ואשר יפתחו את הדלת לספרייתו של אלטאיר. בהגיעו לקונסטנטינופול, אציו מתחיל בחיפושיו אחר החותמים, תוך שהוא עוזר לגילדת המתנקשים המקומית בראשות יוסוף טזים להפיל את השליטה הטמפלרית. עם הזמן, אציו מצליח למגר את ההשפעה הטמפלרית ולהכפיף את העיר מחדש לשלטון משפחתו של הנסיך סולימאן הראשון.

אציו מוצא ארבעה מתוך חמשת החותמות בעזרתה של אספנית הספרים סופיה סרטור, שבמהרה הוא מפתח כלפיה רגשות רומנטיים. לאחר מכן הוא נוסע לעיר מחתרתית בקפדוקיה, בסיס הפעילות של הטמפלרים, ומתנקש במנהיגם, מנואל פלאיולוגוס, ממנו הוא לוקח את החותם הסופי. עם זאת, אציו מתמודד עם דודו של סולימאן, הנסיך אהמט, שמתגלה כראשם האמיתי של הטמפלרים ומאיים לפגוע בסופיה אם אציו לא ימסור את החותמים. עם החזרה לקונסטנטינופול, אציו מגלה שאהמט הרג את יוסוף וחטף את סופיה, והוא מגייס את המתנקשים העות'מאניים כדי להילחם באהמט. לאחר שוויתר על החותמים כדי להציל את סופיה, אציו רודף אחרי אהמט ובסופו של דבר מוציא ממנו בחזרה את החותים. הסולטן החוזר, סלים הראשון, הורג אז את אהמט ומודה לאציו על שהציל את בנו וארצו, אך במקביל מורה לו לעזוב את האימפריה העות'מאנית. אציו וסופיה נוסעים למסיאף ופותחים את הספרייה של אלטאיר, שם אציו מוצא את שרידיו של אלטאיר ולומד שמטרת הספרייה הייתה להעביר מסר לצאצא המשותף של אלטאיר ואציו, דזמונד מיילס, דרך תפוח גן עדן נוסף. אציו מחליט שהוא ראה מספיק אלימות ומסתורין לתקופת חיים אחת, ומשאיר את התפוח מאחור. הוא גם פורש מהמתנקשים, שם את אמונו בדזמונד ובכך שהוא יצליח במקום שבו אציו ואלטאיר לא הצליחו.

### שנותיו האחרונות

  
שגיאות פרמטריות בתבנית:הפניה לערך מורחב   
פרמטרים [ 2 ] לא מופיעים בהגדרת התבנית 

 ערך מורחב – **Assassin's Creed (סדרת משחקים)#Assassin's Creed: Embers**  

לאחר פרישתו מהמתנקשים, אציו התמקם בוילה ליד מונטריג'וני עם סופיה, איתה יש לו שני ילדים: פלביה ומרצ'לו. בשנת 1524, אישה סינית מסתורית מופיעה על מפתן דלתו ומבקשת את עזרתו. האישה, שאו יון, היא חברה באחוות המתנקשים הסינית המנוצחת, והיא מבקשת את עצתו של אציו כיצד לעזור לאנשיה לבנות מחדש את המסדר שלה. לאחר שעזר לשאו יון להדוף חיילים שנשלחו על ידי הקיסר הסיני ג'יאג'ינג, אציו שולח אותה לדרכה חזרה לסין, חמושה בחוכמה שהיא באה לחפש, וכן בקופסה מסתורית, שאותה הוא אומר לה לפתוח רק אם היא מאבדת את דרכה. סיפורה המלא מסופר במשחק Assassin's Creed Chronicles: China.

### פטירה

בשעותיו האחרונות, אציו בחר לנסוע לפירנצה עם סופיה ופלאביה. אציו התיישב על ספסל, חש ברע, והתנער מהחששות של סופיה שהוא היה צריך להישאר בבית, וקבע "אני בבית". בזמן שסופיה ופלאביה הלכו לקנות מצרכים, גבר צעיר ניגש לאציו, תוך שהוא נוזף בנשות פירנצה. אציו הגיב בעייפות ורמז שהאיש הוא הבעיה, לא העיר פירנצה. מיד לאחר מכן, אציו החל להתנשף והחזיק את חזהו בכאב. הצעיר תפס במהירות את ידו של אציו ואמר לאציו לאזור אומץ ו"לנוח קצת", ואז הלך. אציו הביט בו בחזרה בכעס אבל נרגע באותה מהירות. בעודו נושם בכבדות, הביט אציו לעבר סופיה ופלאביה וחייך. לאחר מכן הוא הניח את ראשו על גב הספסל, ונפטר, בהיותו בגיל 65.

קישורים חיצוניים
----------------

ויקישיתוף מדיה וקבצים בנושא **אציו אודיטורה דה פירנצה** בוויקישיתוף
* דף הדמות בפרויקט פאנדום של Assassin's Creed

הערות שוליים
------------

1. ↑  Griptonite, web.archive.org, ‏2011-07-07
2. ↑  Assassin's Creed Retrospective #4: Memories, Zelda Dungeon, ‏2012-10-28 (באנגלית)
3. ↑  Obituary: Ezio Auditore da Firenze, VentureBeat, ‏2012-04-08 (באנגלית אמריקאית)



| Assassin's Creed |
| --- |
| משחקי וידאו | 

|  |  |
| --- | --- |
| סדרה ראשית | ‏Assassin's Creed • Assassin's Creed II • Assassin's Creed: Brotherhood • Assassin's Creed: Revelations • Assassin's Creed III • Assassin's Creed IV: Black Flag • Assassin's Creed Unity • Assassin's Creed Syndicate • Assassin's Creed Origins • Assassin's Creed Odyssey • Assassin's Creed Valhalla • Assassin's Creed Mirage |
| משחקי ספין אוף | Assassin's Creed: Altaïr's Chronicles • Assassin's Creed: Bloodlines • Assassin's Creed II: Discovery • Assassin's Creed III: Liberation • Assassin's Creed Freedom Cry • Assassin's Creed Rogue • Assassin's Creed Chronicles |

 |
| מדיות נוספות | 

|  |  |
| --- | --- |
| הוצאות מודפסות | Assassin's Creed: Renaissance |
| סרטים | Assassin's Creed • Assassin's Creed: Lineage • Assassin's Creed: Ascendance • Assassin's Creed: Embers |

 |
| דמויות | דזמונד מיילס • אלטאיר אבן לא-אחד • אציו אודיטורה דה פירנצה • קונור קנוויי • אוולין דה גראנדפרה • היית'ם קנוויי • אדוארד קנוויי • שיי פטריק קורמק • ארנו דוריאן • האחים פריי • באייק מסיווה • אלכסיוס וקסנדרה |
| קטגוריה |